കൊറോണ നിയന്ത്രണങ്ങളില് ഇളവുകള് വരുത്തി പശ്ചിമ ബംഗാള് ഭരണകൂടം ഒക്ടോബര് 31 മുതല് ഇളവുകള് പ്രാബല്യത്തില് കൊല്ക്കത്ത: കൊറോണ വ്യാപനം കുറഞ്ഞതോടെ നിയന്ത്രണങ്ങളില് ഇളവുകള് പ്രഖ്യാപിച്ച് പശ്ചിമ ബംഗാള് ഭരണകൂടം.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ ഒക്ടോബര് 31 മുതല് ഇളവുകള് പ്രബല്യത്തില് വരുമെന്നാണ് ഭരണകൂടം അറിയിച്ചത്. സര്ക്കാര് സ്ഥാപനങ്ങളില് ജീവനക്കാരെ പ്രവേശിപ്പിക്കുന്ന കാര്യത്തിലടക്കം ഇളവുകള് പ്രഖ്യാപിച്ചിട്ടുണ്ട്. പശ്ചിമ ബംഗാളിലെ സ്കൂളുകളും, കോളേജുകളും നവംബര് 16 മുതല് പുനരാരംഭിക്കാന് തീരുമാനിച്ചു. കൂടാതെ അന്തര് സംസ്ഥാന ട്രെയിന് സര്വീസുകളില് 50 ശതമാനം യാത്രക്കാരെ പ്രവേശിപ്പിക്കാനും സര്ക്കാര് അനുമതി നല്കി. എല്ലാ ഹോട്ടലുകള്ക്കും 70 ശതമാനം ആളുകളെ ഉള്ക്കൊള്ളിച്ച് രാത്രി 11 മണിവരെ പ്രവര്ത്തിക്കാനും അനുമതി നല്കിയിട്ടുണ്ട്. എമര്ജന്സി വിഭാഗത്തില് ഉള്പ്പെടാത്ത സര്ക്കാര് സ്ഥാപനങ്ങള്ക്ക് 50 ശതമാനം ആളുകളെ ഉള്പ്പെടുത്തി പ്രവര്ത്തിക്കാം. അതേസമയം എമര്ജന്സി വിഭാഗത്തില്പ്പെട്ട സര്ക്കാര് സ്ഥാപനങ്ങളില് 100 ശതമാനം ആളുകളെ ഉള്ക്കൊള്ളിച്ച് പ്രവര്ത്തിക്കാം. മത്സര പരീക്ഷകള്ക്ക് പരിശീലനം നല്കുന്ന കോച്ചിംഗ് സെന്ററുകള്ക്ക് 70 ശതമാനം ആളുകളെ ഉള്ക്കൊള്ളിക്കാം. കൂടാതെ സാമൂഹിക അകലം പാലിച്ച് പൊതു പരിപാടികളില് 70 ശതമാനം ആളുകളെ പ്രവേശിപ്പിക്കാനും ഭരണകൂടം അനുമതി നല്കിയിട്ടുണ്ട്. സംസ്ഥാനത്ത് 990 കൊറോണ കേസുകളാണ് കഴിഞ്ഞ ദിവസം റിപ്പോര്ട്ട് ചെയ്തത്. സ്ഥിതി നിയന്ത്രണ വിധേയമാണെന്നും സംസ്ഥാന ആരോഗ്യ മന്ത്രാലയം അറിയിച്ചു.